ΚΑΝΟΝΙΣΜΟΣ (ΕΟΚ) αριθ. 1696/92 ΤΗΣ ΕΠΙΤΡΟΠΗΣ της 30ής Ιουνίου 1992 για τις κοινές λεπτομέρειες εφαρμογής του ειδικού καθεστώτος εφοδιασμού των Αζορών και της Μαδέρας για ορισμένα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1600/92 του Συμβουλίου της 15ης Ιουνίου 1992 περί ειδικών μέτρων σχετικά με ορισμένα γεωργικά προϊόντα υπέρ των Αζορών και της Μαδέρας (1), και ιδίως το άρθρο 10,

Εκτιμώντας:

ότι τα μέτρα που προορίζονται να αντισταθίσουν, για τον εφοδιασμό με ορισμένα γεωργικά προϊόντα, τις επιπτώσεις της γεωγραφικής θέσης των Αζορών και της Μαδέρας, υλοποιούνται μέσω παραχωρήσεων οι οποίες συνίστανται στην απαλλαγή από τους εισαγωγικούς δασμούς (τελωνειακούς δασμούς και γεωργικές εισφορές) και τη χορήγηση ενίσχυσης χάρη στην οποία θα μπορέσουν, εκ παραλλήλου, να αποσταλούν γεωργικά προϊόντα κοινοτικής προέλευσης-

ότι ορισμένα γεωργικά προϊόντα για τα οποία παραχωρείται η απαλλαγή των εισαγωγικών δασμών, υπόκεινται ήδη στην έκδοση πιστοποιητικού εισαγωγής- ότι πρέπει, για λόγους διοικητικής απλούστευσης, να χρησιμοποιείται το πιστοποιητικό εισαγωγής ως βάση του συστήματος απαλλαγής των εισαγωγικών δασμών- ότι ο διττός στόχος στον οποίο αποσκοπεί το πιστοποιητικό εισαγωγής καθιστά αναγκαία τη θέπιση ιδιαιτέρων διαδικασιών όσον αφορά την έκδοσή του, οι οποίες συνιστούν παρέκκλιση ως προς τις κανονικές διαδικασίες έκδοσης των πιστοποιητικών εισαγωγής-

ότι στον κανονισμό (ΕΟΚ) αριθ. 3719/88 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 1599/90 (3), ορίζονται, μεταξύ άλλων, οι λεπτομέρειες εφαρμογής του καθεστώτος των πιστοποιητικών εισαγωγής-

ότι για τα άλλα γεωργικά προϊόντα για τα οποία δεν απαιτείται η υποβολή πιστοποιητικού εισαγωγής, είναι απαραίτητη η καθιέρωση εγγράφου για το σύστημα απαλλαγής των εισαγωγικών δασμών- ότι μπορεί να χρησιμοποιηθεί για το σκοπό αυτό το έντυπο του πιστοποιητικού εισαγωγής που καλείται στο εξής "πιστοποιητικό απαλλαγής"-

ότι η διαχείριση του καθεστώτος ενίσχυσης που χορηγείται για τα κοινοτικά προϊόντα μπορεί να γίνει χρησιμοποιώντας ως βάση το έντυπο πιστοποιητικού εισαγωγής, που καλείται στο εξής "πιστοποιητικό ενίσχυσης"-

ότι πρέπει να παρασχεθούν στις αρμόδιες για τη διαχείριση αρχές, τα μέσα που είναι αναγκαία για την αποφυγή εκτροπών από τον σκοπό του καθεστώτος εφοδιασμού το οποίο αποσκοπεί στη σταθερότητα του εφοδιασμού των χρήστων και την παροχή των πλεονεκτημάτων μέχρι τη διάθεση στην αγορά των προϊόντων τα οποία προορίζονται για την τοπική κατανάλωση- ότι, προς αυτό ιδίως το σκοπό, για να αντιμετωπιστεί το ενδεχόμενο υπερβολικής ζήτησης η οποία δεν θα αντιστοιχούσε σε δικαιολογημένες ανάγκες και η οποία θα μπορούσε να θέσει σε κίνδυνο τους στόχους και την καλή λειτουργία του συστήματος εφοδιασμού, οι αρμόδιες αρχές πρέπει να έχουν τη δυνατότητα, εφόσον παρίσταται ανάγκη, να αποφασίζουν ότι ορισμένες κατηγορίες χρήστων πρέπει να ικανοποιούνται κατά προτεραιότητα, ή ακόμα και να κατανέμουν τις διαθέσιμες ποσότητες στο πλαίσιο του ισοζυγίου εφοδιασμού το οποίο μπορεί να αναθεωρείται κατά τη διάρκεια του οικονομικού έτους-

ότι τα αποτελέσματα των παροχών που χορηγούνται υπό μορφήν απαλλαγής των εισαγωγικών δασμών και ενίσχυσης για τα κοινοτικά προϊόντα πρέπει να αντανακλώνται στο επίπεδο του κόστους παραγωγής καθώς και στο επίπεδο των τιμών μέχρι το στάδιο του τελικού χρήστη- ότι, κατά συνέπεια, πρέπει να ελέγχεται η πραγματική τους επίπτωση-

ότι πρέπει να δημιουργηθεί ένα σύστημα κοινοτικού ελέγχου των μέτρων που λαμβάνονται από τις αρμόδιες αρχές, ούτως ώστε να επαληθεύεται η ορθή εκτέλεσή τους- ότι, προς αυτό το σκοπό, πρέπει να προβλεφθεί η κατά τακτικά χρονικά διαστήματα ενημέρωσης της Επιτροπής-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των αρμοδίων επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον παρόντα κανονισμό θεσπίζονται οι κοινές λεπτομέρειες εφαρμογής του καθεστώτος απαλλαγής από τους εισαγωγικούς δασμούς και του καθεστώτος ενίσχυσης για τον κοινοτικής προέλευσης εφοδιασμό των Αζορών και της Μαδέρας, στο πλαίσιο του προβλεπόμενου ισοζυγίου του εφοδιασμού το οποίο μπορεί να αναθεωρείται στη διάρκεια του οικονομικού έτους.

Οι διατάξεις αυτές εφαρμόζονται για τους εφοδιασμούς που προβλέπονται στα άρθρα 3, 4 και 5 του κανονισμού (ΕΟΚ) αριθ. 1600/92.

ΤΙΤΛΟΣ Ι

Εισαγωγές από τρίτες χώρες ΚΕΦΑΛΑΙΟ Ι Εισαγωγή προϊόντων για τα οποία απαιτείται η υποβολή πιστοποιητικού εισαγωγής

Άρθρο 2

1. Η απαλλαγή από τους δασμούς στην εισαγωγή που προβλέπεται στον τίτλο Ι του κανονισμού (ΕΟΚ) αριθ. 1600/92 του Συμβουλίου εφαρμόζεται επί τη προσκομίσει του πιστοποιητικού εισαγωγής το οποίο περιλαμβάνει τις ειδικές ενδείξεις που αναφέρονται στην παράγραφο 3.

2. Το πιστοποιητικό που αναφέρεται στην παράγραφο 1 εκδίδεται, μετά από αίτηση των ενδιαφερομένων, αποκλειστικά και μόνο από τις αρμόδιες αρχές που ορίζονται από την Πορτογαλία, στο πλαίσιο της ποσότητας η οποία προβλέπεται στο κατ' εκτίμηση ισοζύγιο εφοδιασμού.

Οι αρχές έχουν τη δυνατότητα να ορίσουν προθεσμία για την έκδοση του πιστοποιητικού.

3. Η αίτηση για την έκδοση του πιστοποιητικού καθώς και το πιστοποιητικό περιλαμβάνουν:

α) στο τετραγωνίδιο 20, ανάλογα με την περίπτωση, τη μία από τις ακόλουθες ενδείξεις:

- "προϊόντα που προορίζονται για τις βιομηχανίες μεταποίησης",

- "προϊόντα που προορίζονται για άμεση κατανάλωση",

- "βοοειδή παχύνσεως που εισάγονται βάσει του άρθρου 5 παράγραφος 1 του κανονισμού (ΕΟΚ) αριθ. 1600/92"-

β) στο τετραγωνίδιο 24, τις ενδείξεις "απαλλαγή από τους δασμούς εισαγωγής" και "πιστοποιητικό που πρέπει να χρησιμοποιηθεί στις Αζόρες", ή "πιστοποιητικό που πρέπει να χρησιμοποιηθεί στη Μαδέρα".

4. Για την εφαρμογή του καθεστώτος, οι εισαγωγικοί δασμοί εισπράττονται για όσες ποσότητες υπερβαίνουν αυτές που αναφέρονται στο πιστοποιητικό εισαγωγής. Γίνεται δεκτή η ανοχή κατά 5 % που προβλέπεται στον κανονισμό (ΕΟΚ) αριθ. 3719/88, υπό τον όρο της καταβολής των σχετικών εισαγωγικών δασμών.

5. Κατά παρέκκλιση του άρθρου 33 παράγραφος 5 του κανονισμού (ΕΟΚ) αριθ. 3719/88, η απόδειξη η οποία αναφέρεται στο άρθρο 30 του παρόντος κανονισμού πρέπει να προσκομίζεται εντός 30 ημερών μετά τη λήξη της προθεσμίας ισχύος του πιστοποιητικού, εκτός από περίπτωση ανωτέρας βίας.

ΚΕΦΑΛΑΙΟ ΙΙ Εισαγωγή προϊόντων για τα οποία δεν απαιτείται η υποβολή πιστοποιητικού εισαγωγής

Άρθρο 3

1. Η απαλλαγή από τους δασμούς στην εισαγωγή που προβλέπεται στον τίτλο Ι του κανονισμού (ΕΟΚ) αριθ. 1600/92 για τα προϊόντα που δεν υπάγονται στην προσκόμιση πιστοποιητικού εισαγωγής εφαμόζεται εφόσον υποβληθεί το "πιστοποιητικό απαλλαγής".

2. Το "πιστοποιητικό απαλλαγής" συντάσσεται βάσει του εντύπου του πιστοποιητικού εισαγωγής που παρατίθεται στο παράρτημα του κανονισμού (ΕΟΚ) αριθ. 3719/88.

Το άρθρο 8 παράγραφοι 3 και 5, τα άρθρα 9, 10, 13 έως 16, 19 έως 22, 24 έως 31 και 33 έως 37 του κανονισμού (ΕΟΚ) αριθ. 3719/88 εφαρμόζονται κατ' αναλογία με την επιφύλαξη των διατάξεων του παρόντος κανονισμού.

3. Η ένδειξη "πιστοποιητικό απαλλαγής" τυπώνεται ή τίθεται ως σφραγίδα στο άνω αριστερό τετραγωνίδιο του πιστοποιητικού.

4. Το πιστοποιητικό απαλλαγής εκδίδεται μετά από αίτηση των ενδιαφερομένων, από τις αρμόδιες αρχές που ορίζονται από την Πορτογαλία αποκλειστικά, στο πλαίσιο της ποσότητας που προβλέπεται στο κατ' εκτίμηση ισοζύγιο εφοδιασμού. Η έκδοση του "πιστοποιητικού απαλλαγής" υπόκειται στη σύσταση εγγύησης το ποσόν της οποίας καθορίζεται για κάθε ένα από τα εν λόγω προϊόντα.

Οι αρχές μπορούν να καθορίσουν προθεσμία για την έκδοση του πιστοποιητικού.

5. Η αίτηση για την έκδοση πιστοποιητικού απαλλαγής και το πιστοποιητικό περιλαμβάνουν:

α) στο τετραγωνίδιο 20, ανάλογα με την περίπτωση, τη μία από τις ακόλουθες ενδείξεις:

- "προϊόντα που προορίζονται για τις βιομηχανίες μεταποίησης",

- "προϊόντα που προορίζονται για άμεση κατανάλωση"-

β) στο τετραγωνίδιο 24, τις ενδείξεις "απαλλαγή από τους δασμούς εισαγωγής" και "πιστοποιητικό που πρέπει να χρησιμοποιηθεί στις Αζόρες", ή "πιστοποιητικό που πρέπει να χρησιμοποιηθεί στη Μαδέρα".

6. Η απόδειξη της χρήσης του πιστοποιητικού απαλλαγής πρέπει να προσκομίζεται εντός 30 ημερών μετά τη λήξη της προθεσμίας ισχύος του πιστοποιητικού, εκτός από περιπτώσεις ανωτέρας βίας.

ΤΙΤΛΟΣ ΙΙ

Κοινοτικός εφοδιασμός

Άρθρο 4

1. Η ενίσχυση καταβάλλεται μετά από γραπτή αίτηση του ενδιαφερομένου και επί τη προσκομίσει ενός "πιστοποιητικού ενίσχυσης" με τον προσήκοντα καταλογισμό. Οι αρμόδιες αρχές δύνανται να προβλέψουν ειδικό έντυπο αίτησης.

Η αίτηση πρέπει να υποβληθεί εντός δωδεκαμήνου μετά από την ημερομηνία καταλογισμού, εκτός από περιπτώσεις ανωτέρας βίας. Όταν η αίτηση υποβάλλεται μέσα στους επόμενους έξι μήνες, οι οποίοι ακολουθούν το δωδεκάμηνο, το ποσό της καταβαλλόμενης ενίσχυσης είναι ίσο προς το 85 % της προβλεπόμενης.

Το ποσό της ενίσχυσης καταβάλλεται από τις αρμόδιες αρχές εντός δίμηνης προθεσμίας η οποία αρχίζει από την ημέρα της υποβολής της αίτησης, εκτός από:

α) περιπτώσεις ανωτέρας βίας

ή

α) περιπτώσεις που έχει αρχίσει να διεξάγεται έρευνα όσον αφορά το δικαίωμα σε ενίσχυση. Σ' αυτές τις περιπτώσεις, η πληρωμή λαμβάνει χώρα μόνο εφόσον έχει αναγνωρισθεί το δικαίωμα στην ενίσχυση.

2. Το "πιστοποιητικό ενίσχυσης" εκδίδεται βάσει του εντύπου δικαιολογητικού εισαγωγής που περιλαμβάνεται στο παράρτημα του κανονισμού (ΕΟΚ) αριθ. 3719/88.

Το άρθρο 8 παράγραφοι 3 και 5, τα άρθρα 9, 10, 13 έως 16, 19 έως 22, 24 έως 31 και 33 έως 37 του κανονισμού (ΕΟΚ) αριθ. 3719/88 εφαρμόζονται κατ' αναλογία με την επιφύλαξη των διατάξεων του παρόντος κανονισμού.

3. Η ένδειξη "πιστοποιητικό ενίσχυσης" τυπώνεται ή τίθεται με σφραγίδα στο άνω αριστερό τετραγωνίδιο του πιστοποιητικού.

Τα τετραγωνίδια 7 και 8 διαγράφονται τελείως.

4. Η αίτηση χορήγησης πιστοποιητικού ενίσχυσης και το πιστοποιητικό ενίσχυσης περιλαμβάνουν:

α) στο τετραγωνίδιο 20, ανάλογα με την περίπτωση, τη μία από τις ακόλουθες ενδείξεις:

- "προϊόντα που προορίζονται για τις βιομηχανίες μεταποίησης",

- "προϊόντα που προορίζονται για άμεση κατανάλωση",

- "βοοειδή παχύνσεως που εισάγονται βάσει του άρθρου 5 παράγραφος 1 του κανονισμού (ΕΟΚ) αριθ. 1600/92"-

β) στο τετραγωνίδιο 24, τη μία από τις ακόλουθες ενδείξεις "πιστοποιητικό ενίσχυσης που πρέπει να χρησιμοποιηθεί στις Αζόρες", ή "πιστοποιητικό ενίσχυσης που πρέπει να χρησιμοποιηθεί στη Μαδέρα".

5. Το ύψος της ενίσχυσης είναι αυτό που ισχύει την ημέρα της υποβολής της αίτησης για "πιστοποιητικό ενίσχυσης".

6. Το "πιστοποιητικό ενίσχυσης" εκδίδεται, μετά από αίτηση των ενδιαφερομένων, από τις αρμόδιες αρχές τις οποίες ορίζει η Πορτογαλία αποκλειστικά, στο πλαίσιο της ποσότητας που προβλέπεται στο ισοζύγιο εφοδιασμού.

Η έκδοση των "πιστοποιητικών ενίσχυσης" υπόκειται στη σύσταση εγγύησης της οποίας το ποσό ορίζεται για κάθε ένα από τα εν λόγω προϊόντα.

Οι αρχές έχουν τη δυνατότητα να ορίσουν προθεσμία για την έκδοση του πιστοποιητικού.

7. Το "πιστοποιητικό ενίσχυσης" προσκομίζεται για καταλογισμό στις αρμόδιες αρχές της χώρας προορισμού συγχρόνως με τα προϊόντα στα οποία αναφέρεται.

8. Η απόδειξη της χρήσης "πιστοποιητικού ενίσχυσης" πρέπει να προσκομίζεται εντός 30 ημερών μετά τη λήξη της ισχύος του πιστοποιητικού, εκτός από περίπτωση ανωτέρας βίας.

ΤΙΤΛΟΣ ΙΙΙ

Κοινές διατάξεις και μεταφορά των πλεονεκτημάτων στον τελικό χρήστη

Άρθρο 5

1. Στην περίπτωση κατά την οποία από την κατάσταση εκτελέσεως του προβλεπόμενου ισοζυγίου διαφαίνεται, για δεδομένο προϊόν, σημαντική αύξηση των αιτήσεων πιστοποιητικών εισαγωγής ή των πιστοποιητικών ενίσχυσης, και αν η αύξηση αυτή οδηγεί στην εξάντληση ή στην υπέρβαση των προβλεπόμενων ποσοτήτων που έχουν θεσπιστεί για την περίοδο εμπορίας ή μέρος αυτής, οι αρμόδιες αρχές της Πορτογαλίας περιορίζουν ή αναστέλλουν την έκδοση των πιστοποιητικών.

Σε περίπτωση περιορισμού της έκδοσης των πιστοποιητικών, οι αρμόδιες αρχές εφαρμόζουν σε όλες τις εκκρεμούσες αιτήσεις ένα ενιαίο ποσοστό μείωσης των ποσοτήτων. Το μέτρο αυτό εφαρμόζεται εξασφαλίζοντας την ισότητα της μεταχείρισης των ενδιαφερομένων ανεξαρτήτως του τόπου εγκατάστασης τους στην Κοινότητα.

Οι αρμόδιες αρχές ανακοινώνουν, κατά περίπτωση, στην Επιτροπή όλες τις χρήσιμες πληροφορίες επί των αναγκών εφοδιασμού των Αζορών και της Μαδέρας.

2. Όταν υπάρχει κίνδυνος να διακυβευθεί ο κανονικός εφοδιασμός των Αζορών και της Μαδέρας από μια σημαντική αύξηση των αιτήσεων για έκδοση πιστοποιητικών, οι αρμόδιες αρχές μπορούν να κατανέμουν τις διαθέσιμες ποσότητες του προβλεπόμενου ισοζυγίου ώστε να εξασφαλίζεται η ικανοποίηση των πρωταρχικών αναγκών στους σχετικούς τομείς.

Η κατανομή αυτή προβλέπει μια κατά προτεραιότητα έκδοση πιστοποιητικών σε ορισμένες κατηγορίες επιχειρηματιών, και, ιδίως, επιφυλάσσει μια ορισμένη ποσότητα για τους νέους επιχειρηματίες.

Η Πορτογαλία ανακοινώνει αμελλητί, στην Επιτροπή, πριν από τη θέση τους σε ισχύ, τα μέτρα που προτίθεται να λάβει για την εφαρμογή της παρούσας παραγράφου, και τη δικαιολόγηση των μέτρων αυτών. Η Επιτροπή ενημερώνει σχετικά τα κράτη μέλη.

Σε περίπτωση ενδεχόμενων δυσχερειών όσον αφορά την εφαρμογή, η Επιτροπή λαμβάνει τα κατάλληλα μέτρα.

3. Οι διατάξεις των παραγράφων 1 και 2 εφαρμόζονται με την επιφύλαξη των ειδικών διατάξεων που πρόκειται να θεσπιστούν προς αντιμετώπιση σημαντικών δυσχερειών σε δεδομένο τομέα.

4. Η Πορτογαλία δίνει περιοδικά στη δημοσιότητα στοιχεία για την κατάσταση εκτέλεσης του ισοζυγίου και, ιδίως, όσον αφορά τις διαθέσιμες ποσότητες.

Άρθρο 6

Ο δικαιούχος του πιστοποιητικού εισαγωγής, του πιστοποιητικού απαλλαγής ή του "πιστοποιητικού ενίσχυσης" προσθέτει στη σύμβαση, σε περίπτωση παραχώρησης του προϊόντος ή του πιστοποιητικού μία ρήτρα σύμφωνα με την οποία το πλεονέκτημα των παροχών αντανακλάται μέχρι τον τελικό χρήστη.

Η ρήτρα αυτή πρέπει να περιλαμβάνεται σε όλες τις διαδοχικές συμβάσεις, σχετικά με το προϊόν.

2. Οι αρμόδιες αρχές λαμβάνουν όλα τα αναγκαία μέτρα για τον έλεγχο της επίπτωσης του πλεονεκτήματος που απορρέει από την απαλλαγή από τους εισαγωγικούς δασμούς ή από τη χορήγηση της κοινοτικής ενίσχυσης- εκτιμούν, προς αυτόν το σκοπό, ιδίως τα περιθώρια κέρδους που εφαρμόζουν οι διάφοροι ενδιαφερόμενοι επιχειρηματίες.

Τα μέτρα αυτά εφαρμόζονται με την συνδρομή των ενδιαφερομένων επαγγελματικών τομέων.

Η Πορτογαλία ενημερώνει την Επιτροπή σχετικά με τη λήψη των μέτρων εντός τριμήνου μετά από την έναρξη της ισχύος του παρόντος κανονισμού.

Σε περίπτωση που ο δικαιούχος δεν απολαμβάνει πλήρως του πλεονεκτήματος που του έχει παραχωρηθεί, οι αρμόδιες αρχές:

- ανακτούν καθ' ολοκληρία ή εν μέρει το παραχωρηθέν πλεονέκτημα από τον δικαιούχο του πιστοποιητικού εισαγωγής, του πιστοποιητικού απαλλαγής ή του πιστοποιητικού ενίσχυσης,

- έχουν τη δυνατότητα να περιορίσουν ή να αναστείλουν, προσωρινά ή οριστικά ανάλογα με την σοβαρότητα της παράλειψης των υποχρεώσεων το δικαίωμα για την αίτηση χορηγήσεως των πιστοποιητικών που αναφέρονται στα άρθρα 2, 3 και 4.

4. Για την εφαρμογή της παραγράφου 3 πρώτη περίπτωση:

- ο δικαιούχος του πιστοποιητικού εισαγωγής, του πιστοποιητικού απαλλαγής ή του "πιστοποιητικού ενίσχυσης" θεωρείται ότι έχει επωφεληθεί του παραχωρηθέντος πλεονεκτήματος,

- το παραχωρηθέν πλεονέκτημα ισούται με το ποσό της απαλλαγής των εισαγωγικών δασμών ή το ποσό της ενίσχυσης.

Προκειμένου να εξασφαλισθεί η ορθή εφαρμογή των διατάξεων της παραγράφου 3 πρώτη περίπτωση, οι αρμόδιες αρχές μπορούν να προβλέπουν τη σύσταση εγγύησης.

5. Οι διατάξεις του παρόντος άρθρου δεν εφαρμόζονται για την προμήθεια των προϊόντων και των ζώων που αναφέρονται στα άρθρα 4 και 5 του κανονισμού (ΕΟΚ) αριθ. 1600/92.

ΤΙΤΛΟΣ IV

Τελικές διατάξεις

Άρθρο 7

Οι αρμόδιες αρχές θεσπίζουν τα μέτρα που είναι αναγκαία για την εφαρμογή του άρθρου 8 του κανονισμού (ΕΟΚ) αριθ. 1600/92 και τα κοινοποιούν στην Επιτροπή το αργότερο στις 30 Σεπτεμβρίου 1992.

Άρθρο 8

Η Πορτογαλία διαβιβάζει στην Επιτροπή, πριν από την τελευταία μέρα κάθε μήνα το αργότερο, τα ακόλουθα στοιχεία σχετικά με τον προηγούμενο μήνα, ανά προϊόν και, ανάλογα με την περίπτωση, κατά ιδιαίτερο προορισμό:

- ποσότητες που έχουν αποτελέσει αντικείμενο αιτήσεων για πιστοποιητικά εισαγωγής, πιστοποιητικό απαλλαγής και "πιστοποιητικό ενίσχυσης", ξεχωριστά,

- ποσότητες και περιπτώσεις μη χρησιμοποίησης των πιστοποιητικών εισαγωγής, του πιστοποιητικού απαλλαγής και των "πιστοποιητικών ενίσχυσης", ξεχωριστά.

Άρθρο 9

Οι αρμόδιες αρχές έχουν τη δυνατότητα έως τις 31 Δεκεμβρίου 1992:

α) να αποφασίσουν ότι η απαλλαγή από τους εισαγωγικούς δασμούς χορηγείται:

- μετά την υποβολή πιστοποιητικού εισαγωγής στο οποίο δεν περιλαμβάνονται οι ενδείξεις που προβλέπονται στο άρθρο 2 παράγραφος 3,

- μετά από την υποβολή και αποδοχή της διασάφησης εισαγωγής, στην περίπτωση που η εισαγωγή του προϊόντος δεν υπόκειται στη ρύθμιση για την υποβολή πιστοποιητικού εισαγωγής-

β) να αποφασίσουν ότι η ενίσχυση χορηγείται μετά την υποβολή και αποδοχή της διασάφησης εισαγωγής των προϊόντων στις αρμόδιες αρχές του τόπου προορισμού-

γ) να φυλάσσουν για τους τακτικούς επιχειρηματίες ένα μέρος της ποσότητας που προβλέπεται από το ισοζύγιο εφοδιασμού το οποίο έχει καθοριστεί για το 1992, προκειμένου να διασφαλίζεται αρμονική μετάβαση και τακτικός ανεφοδιασμός.

Άρθρο 10

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 173 της 27. 6. 1992, σ. 1.

(2) ΕΕ αριθ. L 331 της 2. 12. 1988, σ. 1.

(3) ΕΕ αριθ. L 151 της 15. 6. 1990, σ. 29.